Kremský, Peter, poslanec NR SR (2023-03-14):
Vážené dámy, vážení páni, vážený pán predseda, ctená snemovňa, rád by som odôvodnil návrh zákona, ktorý sme spolu s kolegami predložili v Národnej rade, je to novela zákona č. 145/1995 Z. z. o správnych poplatkoch. Ako je asi už pomerne známe, týka sa to poplatkov pri registrácii automobilov, ktoré sa platia vždy, keď tento automobil buď sa registruje prvý raz, alebo prechádza na nového majiteľa. Keď začnem od, od vlastne začiatku, prečo vlastne sme s takouto novelou zákona prišli, tak sa musím vrátiť do decembra 2022, do tých pohnutých dní, keď sa rokovalo o novom štátnom rozpočte. Boli to veľmi ťažké rokovania a, samozrejme, boli tam nutné aj určité ústupky, aby tento štátny rozpočet sa schválil. V tom čase náš bývalý koaličný partner SaS, teda aby som to nazval slušným slovom, si vynútil zmenu tohto zákona o správnych poplatkoch. Takže nepriamou novelou zákona o dani z osobitnej stavby sa tento zákon zmenil a celá tá tabuľka, z ktorej sa vypočítavajú správne poplatky, prešla úplnou, úplnou, kompletnou zmenou. Aby som to zjednodušil a nerozprával o tom veľmi dlho, kto chce, si to, samozrejme, môže pozrieť, predtým sa vlastne najvyššie poplatky alebo do súčasnosti, lebo tento právny stav stále teraz platí do konca marca, sa tie najvyššie registračné poplatky platia za nové autá. Samozrejme, je to odstupňované podľa výkonu, ale ten princíp vlastne je taký v súčasnom stave, že keď si kúpite nové auto, platíte vysoký správny poplatok a postupne sa ten poplatok znižuje s vekom auta, samozrejme, aj s jeho hodnotou a keď už je to staré auto, tak tým koeficientom sa výrazne zníži. Kolega Maroš Viskupič, ktorý je práve spravodajca aj pri tomto zákone, vtedy pozmeňujúcim návrhom presadil úplnú zmenu tejto tabuľky tak, že sa budú vlastne najvyššie poplatky platiť za najstaršie autá. Čiže nové auto, keď si ho kúpite, samozrejme, zase odstupňované podľa výkonu, bude tam výrazne znížený poplatok a potom čím to auto bude staršie, sa bude poplatok stále zvyšovať a... alebo teda sa zvyšuje podľa, podľa veku auta, podľa jeho, jeho emisnej triedy a tento poplatok potom pri najstarších autách, pri najvyšších výkonoch môže dosiahnuť až niekoľko tisíc eur. Poviem takých, taký, taký príklad, pri aute s výkonom 100 kW, ak je to nové auto vyrobené od roku 2018, tak ten poplatok podľa tohto teda pozmeňujúceho návrhu SaS, ktorý by mal vstúpiť do platnosti 1. 4., ten poplatok je 63 eur pri 100-kilowattovom aute do roku výroby 2018. Ak je to rok výroby 2010, tak už to je 126 eur, ak je to rok výroby od roku 1995, staršie auto ako ´95, čiže norma Euro 1, tak je to vlastne 210 eur. Pri vyšších výkonoch je ten rozdiel ešte výrazne vyšší. Napríklad ak je to nové auto, ktoré má 200 kW, tak je ten poplatok 570 eur pri novom aute do 2018, ak je to auto napríklad s normou Euro 1, tak je to až 1 900 eur. Skúste si predstaviť také auto, ktoré je vyrobené pred rokom 1995, čiže dnes má zhruba 30 rokov. Trhová hodnota dajme tomu 500 eur, no ak 1 000 eur, tak to už musí byť auto vo veľmi exkluzívnej kondícii, a predstavte si, že za takéto auto vám na polícii naparia správny poplatok 1 900 eur. Čo urobíte? Také auto, samozrejme, nikto nekúpi a už ak ho aj kúpi, tak si ho neprepíše na seba, ale ho jednoducho nechá na tom pôvodnom majiteľovi. Samozrejme, ten s tým musí súhlasiť, ale čo mu ostáva, keď chce také auto predať? A bude takýto človek s takýmto autom veselo jazdiť. O rok ho možno predá niekomu ďalšiemu, ktorý ho tiež nebude chcieť prepísať na seba, lebo však poplatok 1 900 eur nebude chcieť platiť, tak zase bude s ním jazdiť a bude to stále na toho prvého majiteľa. Toto sa zopakuje ešte tak dva-, trikrát, potom z toho vznikne taký galimatiáš, že už ani srnka nebude tušiť, kto je ten reálny majiteľ, ktorý tým autom jazdí. A keď potom také auto prejde po diaľnici a nebude mať zaplatenú diaľničnú známku, tak príde pokuta tomu prvému majiteľovi, ktorý už ani netuší, kto, komu vlastne tú pokutu má dať zaplatiť, kde ho nájde, už možno už dávno si vymazal číslo na toho človeka, ktorému to auto predal, a jednoducho to auto môže byť úplne na druhom konci republiky úplne u niekoho iného. Čiže tušiac, že takáto situácia môže nastať, prišli sme s novelou tohto zákona, v ktorej sme navrhli, že by sa tieto poplatky na staršie autá znížili o 70 %, ak sa nemení evidenčné číslo vozidla. Čiže pri prevodoch týchto starších áut, pokiaľ si ten nový majiteľ nechá pôvodnú značku, čo je teda, samozrejme, už možné od 1. januára, by sa tento poplatok znížil o 70 %. Takéto riešenie by pomohlo vlastne týmto ľuďom, týmto majiteľom starších áut. Nepomohlo by však polícii, čo sme zistili počas asi dvojmesačnej diskusie s ministerstvom vnútra, ministerstvom dopravy, ministerstvom financií a neviem kým ešte. Aj s kolegom Viskupičom a ďalšími vlastne ľuďmi z automotoklubu, hej, a ľuďmi, ktorí sa zaoberajú obchodom so starými autami, sme prišli na to, že je pomerne trúfalé chcieť od bežných občanov, aby na polícii počítali percentá. Nechcem sa teda nikoho dotknúť, ale hlavne tí jednoduchší s tým majú pomerne vážny problém a už teraz vlastne nastáva taká situácia, že ľudia, keď idú si prepísať to staršie auto, tých koeficientov a tých tried a, a, a euronoriem je toľko, že sa v tej tabuľke vôbec nevyznajú a najprv idú na polícii sa opýtať do okienka, že aký kolok si vlastne majú kúpiť, a potom s tým, s tou informáciou idú do toho kolkomatu, tam si ho kúpia a zase prídu naspäť k okienku a tak ďalej, čo, samozrejme, vytvára rady a predlžuje čakacie doby na tých dopravných inšpektorátoch pri registrácii vozidiel. Čiže vlastne ja by som to rád vyriešil pozmeňujúcim návrhom, kde by sme namiesto tohto, tohto riešenia, toho zníženia o 70 % vlastne navrhli... (Ruch v sále.) Keby ste zašli tam za tú stenu, tak by to celkom pomohlo, neni to ďaleko. Ďakujem. Navrhujeme s kolegom Petrom Libom vlastne riešenie také, že to zníženie poplatku sa bude vzťahovať na autá staršie ako 20 rokov a bude sa znižovať tak, aby tento poplatok dosiahol najviac 120 eur. Vysvetlím prečo. Potom vysvetlím v rozprave, pretože vtedy aj podám pozmeňujúci návrh. Poviem aj viac k tomu, čo s tým urobíme. Ešte, ešte vysvetlím jednu dôležitú vec, že na finančnom výbore vlastne boli schválené dva pozmeňujúce návrhy. Prvý pozmeňujúci návrh je ten, aby sa celá táto zmena vrátane tej zmeny, ktorú presadil kolega Viskupič v decembri, posunula až na 1. januára 2024, to je prvý pozmeňujúci návrh, ktorý je v spoločnej správe. Takže chcem, chcem vás požiadať o to, aby ste aj za túto spoločnú správu zahlasovali. Druhá zmena je tam tá, že sme vlastne týmito rokovaniami s jednotlivými ministerstvami a takisto zástupcami tých automotoklubov dospeli k zmene tejto tabuľky, jej výraznému zjednodušeniu. Podarilo sa nám vlastne aj zlúčiť tie dve tabuľky, pretože tam bola jedna pre benzínové pohony, druhá pre dieselové, zlúčili sme to do jednej tabuľky. Upravili sme aj tie koeficienty, upravili sme tie jednotlivé sadzby a výsledok je taký, že vlastne tie jednotlivé, jednotlivé poplatky by sa mali v podstate ešte znížiť aj pre tých ľudí so staršími autami. Čiže to všetko je v spoločnej správe. Samozrejme, môžete si to pozrieť. Pokiaľ by boli nejaké konkrétne otázky k jednotlivým sadzbám alebo tak, dá sa, samozrejme, o tom hovoriť, ale snažili sme sa to nastaviť tak, aby pri tých autách, ktoré sú v nejakom rozumnom veku a majú nejaký primeraný výkon, bežne používaný občanmi, aby tam ten poplatok naozaj bol pomerne priateľský a aby to nemalo aj veľký dopad na štátny rozpočet. V podstate dopad tej novej tabuľky na štátny rozpočet oproti terajšiemu stavu by mal byť maximálne 8 miliónov eur ročne, čo sa nám zdá ako relatívne primerané už aj preto, že, že v podstate sa nám nezdá vhodné, aby človek, ktorý už raz zaplatí vlastne tento poplatok pri vstupe toho vozidla na, alebo vstupe na slovenský trh, aby ho platil znovu a znovu a znovu. Takže asi toľko k uvedeniu zákona a viac potom poviem v rozprave. Ďakujem.